
E-vid-E-nt-E 

PRI PAĜO 1 

S-ino A.J.Middelkoop, trifoje honora membro. Rob Moer- 
beek verkis vastan memorigan artikolon pri tiu modesta 
gravulo de nia asocio. 

DE LA REDAKCIO 

Unue, karaj legantoj, la redakcio deziras al vi feliĉon kaj 
sanon en la nova jaro. 

Ni esperas ke ĉi tiu numero denove donos al vi plezuron. 
Plenplena ĝi estas de raportoj pri estintaj eventoj, kaj in- 
vitoj al multaj kunvenoj kaj kongreso. 

ESPERANTO NEDERLAND invitas vin partopreni en la 
Beneluksa Kongreso en Antverpeno, kaj aldonas spe- 
cialan aliĝilon al ĉi tiu numero. 

Interesan artikolon pri la vortordo, de Wim Jansen, vi 
trovos en paĝo 9. 

En paĝo 11 vi trovos artikolon pri la tre valora laboro 
de E-vid-E-nt-E. Ni ĝojas, ke fine ni trovis lokon por tiu 
fondaĵo. 

Kelkajn recenzojn ni devis konservi ĝis venonta numero. 

JKH 

HELPU VIAN ASOCION... 

Kaj nun pagu vian kotizon por 
2010 al konto 78 68 44 167 de 
Esp.Nederland, Heerhugowaard. 
Plena kotizo EUR 27,50, samhej- 
mano EUR 8,- 

Por membroj de NEJ: EUR 13,75, 
samhejmano EUR 4.-. 

Abono al Fen-X por eksterlandano 
EUR 15,-. 

SEMAJNO DE INTERNACIA AMIKECO 

La festo por la Semajno de Internacia Amikeco en Leu- 
ven okazos sabaton la 6-an de februaro 2010. Jes, iom 
pli frue ol la S.I.A. mem. Ne nur tio estos novaĵo! Ne nec- 
esas antaŭaverti pri alveno, ĉiu estos bonvena. 

Senpaga revunumero kun persona invitilo estos sendita 
en januaro al ĉiu kiu petas ĝin ĉe 
<info@esperanto3000> 

MEMBROKUNVENO 2010 

La jarkunveno de ESPERANTO NEDERLAND okazos 
sabaton la 29-an de majo en la kunvenejo Vredenburg 
en Utrecht. La tagordo konsistas el la ĝeneralaj punk- 
toj: sekretaria kaj financa jarraportoj 2009, elektoj por la 
estraro kaj la diversaj komisionoj, propono de la estraro 
kaj/aŭ de la membroj kaj aliaj laŭstatutajoj. 

POR LA VENONTA SOMERO 
EN ESPERANTUJO. 

En 2010 la UKde Esperanto, certasence lajarĉefkunveno 
de Esperantujo, okazos en Havano (Kubo). Persone mi 
ege ŝatus partopreni ĝin, se eblos. 

Sed por multaj Eŭropaj esperantistoj Kubo estas tro 
malproksima; do, kion fari anstataŭe? Estas ja bona ku- 
timo dumferie iel restadi ankaŭ en Esperantujo. Ekzistas 
amaso da ebloj. 

Kelkajn mi speciale ŝatas reliefigi: 

Unue, Itala Esperanto-Federacio - Federazione Esper- 
antista Italiana - organizos la 77-an Italan Kongreson de 
Esperanto en Linjano Orsabla - Lignano Sabbiadoro, de 
la 21-a ĝis la 28-a de aŭgusto 2010. Informoj troviĝas ĉe 
<http://italakongreso.esperantoitalia.it/>. Ĝi devas fariĝi 
kunveno kie vi certe trafos homojn el pluraj landoj. 

Multe pli aventura estas la esperantista karavano per 
transsiberia trajno el Moskvo al Ulambatoro, al la 6-a 
Azia Esperanto-kongreso (Mongolio, junio 2010), por 
kiu oni jam povas aliĝi: nuntempe pretas kunvojaĝi 
proksimume 10 geesperantistoj el Francio, Italio, Ger- 
manio, kiuj aŭ jam trajnveturis al la UK en Jokohamo 
(Japanio, 2007), aŭ informiĝis pri la efektivigita vojaĝo 
E-karavane. Gvidos la tuton la jam sperta s-ino Tatja- 
na Loskutova. Informoj inkluzive eĉ de fotoj pri antaŭa 
vojaĝo (i. a. pri mi kaj mia edzino) ĉe <http://mongolio. 
info/?page_id=539 >. 

Kompreneble oni ne forgesu pri la pli tradiciaj Esperanto- 
adresoj kiel Gresillon ks., sed tiujn vi ja konas. Bonan 
somerumadon! 

Kaj nepre ne forgesu bonan stokon da novaj Esperanto- 
libroj! Estas sufiĉe da!!! 

Gerrit Berveling 

BENELUKSA KONGRESO DE 2010 

Flandra Esperanto-Ligo invitas vin al la Beneluksa Kon- 
greso, 13-16 majo 2010, Antverpeno, Belgio. 

TEMO: Lingva prismo en Benelukso. 

El la programo: 

- la lingva prismo en Benelukso: prelegoj i.a. de Istvan 
Ertl, Alain Davvson, ... 

- prelego pri 50 jaroj de Benelukso 

- popola balo kun Esperanta grupo Kapriol’! 

- ekskursoj al malpli amasturismaj lokoj 

- jubileo de Movado sen Nomo 

Restado: Ni trovis 2 gastejojn sufiĉe proksimajn al la Es- 
perantocentro! Unu malluksan por 13 EUR nokte, alian 
pli luksan por 35 EUR nokte. 

Por pliaj informoj: F.E.L., Tel. 00-32-3.234.34.00. 
Frankrijklei 140, BE 2000 Antvverpen. <sekretario@fel. 
esperanto.be>. 

Vidu la aliĝilon en ĉi tiu numero! 


SERĈLUDO... 

Ĉu vi vidas surstrate butikon kun Esperanto-nomo? Aŭ 
ĉu vi konas produktojn kiuj havas Esperanto-nomon? 
Ĉu vi konas la laktfabrikon DOMO? La ŝuvendejon IN- 
VITO ? 

En Nanjing 
(Ĉinio) mi vidis 
vendejon kun la 
nomo BALENO! 
Pluraj membroj 
jam sendis ma- 
terialon por tiu 
konkurso. Sed ni 
volonte ricevos 
pli da interesaj 
ideoj. Faru foton 
kaj sendu ĝin al: 
ESPERANTO 
NEDERLAND, 
Arubastraat 12, 
9715 RW Gro- 
ningen, ĝis la 
unua de aprilo 
2010 . 

Dum la membro- 
kunveno, la 29- 
an de majo 2010, 
ni montros ĉiujn 
envenintaĵojn. 

Ni atendas ke la ludo, ne nur serĉa, sed ankaŭ ŝerca, 
havos grandan rikolton. Kaj, jes, tiun premion de EUR 
100,- oni povas ricevi nur dum la ĝenerala kunveno 
2010. 

ESPERANTO PUBLIKE 

La princino de la monato estas Ineke Emmelkamp, kies 
ridanta vizaĝo ornamas paĝon 2 de Groninger Weekblad 
de la 24-a de novembro 2009. “Taal van niemand” estas 
la titolo. La intervjuon kaŭzis la iniciato de ESPERANTO 
NEDERLAND kontakti ĉiujn loĝantojn de Zamenhofstra- 
toj en Nederlando. Precipe Joke Hoobroeckx faris tiun 
laboregon en la jubilea jaro 2009 kun foje surprizaj suk- 
cesoj. 

Alia gazeto en Groningen, Gezinsbode, la 30-an de sep- 
tembro anoncis “Open avond liefhebbers Esperanto”. La 
sekcio nordnederlanda de ESPERANTO NEDERLAND 
per tiu artikoleto atingis amasan publikon por sia vespero 
de la 1-a de oktobro 2009. 

Ans Heijstra profitis la studsemajnfinon en Vlaardingen 
kaj dissendis 40 artikoletojn pri ĝi al gazetoj kiuj estas 
senpage distribuataj en Norda Holando, kaj al dimanĉaj 
gazetoj. 

Tri sukcesoj estas konataj: 

21/10 en “Zaankanter, kun grasa titolo: Studievveek Es- 
peranto; 25/10 en “Zondagochtendblad” kun grasa titolo: 
Esperanto / “De Krommenieer” (mankas detaloj) 

Vidu, kiel eĉ malproksima kaj malgrava evento povas 
plenigi truon sur la paĝo de gazeto. “Je hoort nooit iets 
over Esperanto” ne estos aŭdata en Norda Holando. Pro 
la konstanta laboro de nur unu esperantisto. 

HB 

TRIOBLE HONORA MEMBRO 
A.J. MIDDELKOOP KARMEMORA 
(1913-2009) 


Post la Esperanto-bapto ĉe miaj gepatroj, en la Cen- 
tra Oficejo la direktoro Victor Sadler helpis per at- 
enta korektado de miaj multaj misfrazoj, sed ankaŭ 
poste cedante duonferion por sekvi la lekciojn de 
S-ino Middelkoop, Attie por la familianoj. Eĉ kvin el ŝiaj 
naŭ instrujaroj mi ĝuis. Altnivele de 1969 ĝis 1978 en 
jam baldaŭ tri niveloj ŝi nin klerigis, aktivigis en plenaj 
horoj: “La partoprenantoj ja devas longe vojaĝi, pagi 
la trajnbiletojn, do ili meritas la plenan tempon”, ŝi scii- 
gis transdonante la torcon. Kaj ŝi havigis la trakopiojn 
de siaj kursfinaj raportoj, postulitaj de la Universitato 
de Amsterdamo. Mankas nur la komenca, sed tiun pli 
ol kompensas la brila inaŭgura lekcio “Humuraj trajtoj 
en la Esperanta Literaturo”, laŭ la esperantigo, kiun Jo 
Punt faris okaze de la kvaronjarcenta jubileo (1984). 
Ĝi estas surprize amuza sed sciencnivela. Simile al la 
anglalingva lekciaro de Marjorie Boulton en la Oksforda 
Universitato, ŝi en Esperanto traktis la diversajn litera- 
turajn ĝenrojn: romano, novelo, poezio. Ĉi-lastan per 
originalaj verkoj pri Zamenhof kaj Esperanto. Kaj por 
tekstklarigoj ŝi elektis tekstojn de tiu alia jubileulo de 
2009: el “Elektitaj Paroladoj kaj Prelegoj” de Ivo Lapen- 
na. Jam dume ŝi instruis ankaŭ (nelonge) en pedago- 
gia akademio en Amsterdamo. Kaj post la agado en la 
ĉefurbo, kvazaŭ liberigita de amzorga sed peza tasko, 
tuj plenenergie ŝi ekinstruis Esperanton en popoluni- 
versitatoj de Hilversum kaj Amersfoort. 

Fakte ŝia instrua kariero startis en ŝia studofako, klasi- 
kaj lingvoj. Tamen post nelonga aktivado en liceo, ŝi 
dediĉis sin al lernantoj bezonantaj kromlecionojn. Ŝia 
ĉefa vivocelo estis disvastigi Esperanton kaj ankaŭ en 
Nederlanda Esperanto-Asocio ŝi aktivis por la kultura 
agado. En Jarraportoj legiĝas la refreno, ke tre grava 
laboro estas verki fidindajn protokolojn, kion plenu- 
madis D-dino Middelkoop. (Tiu - nur por nederlan- 
dlingvanoj komprenebla - latinaĵo “doctoranda”, t.e. 
doktorigota, estis uzata anstataŭ licenciulo, magistro.) 
Do eble kontribuis ŝia laboro en oficejo, ĉar ĉion ŝi 
faris kun solida devokonscio. De la 20-a de aprilo 1985 
datiĝas bela dokumento subskribita de prezidanto Jan 
Verheule kaj sekretario VVillem Verloren van Themaat, 
agnoskanta ŝiajn grandajn meritojn por la nederlanda 
Esperanto-movado per Honora Membreco. Kiel es- 
trarano pri kulkturo ŝi havigis al nederlandaj publikaj 
bibliotekoj la lernolibron de Zondervan kaj Manders kaj 
dank’ al ŝia pledo Rob de Nijs eldonis kantojn en Es- 
peranto. 

Ŝi ankaŭ post la retiriĝo restis plene interesita pri la mo- 
vado, apogis min per konsiloj. Kaj kiam reduktiĝis ŝiaj 
korpaj fortoj, plej kruele la vidpovo, ŝi volonte akceptis 
vizitojn. Foje min veturigis al la hospitalo, kie ŝi estis 
operaciita post falo, spertinto de kursosemjanfino de 
ESPERANTO NEDERLAND. Ŝi estis ekzamenota por 
la elementa diplomo kaj malofte havis okazon paroli, 
do ne estis aparte memfida. Nu, ankaŭ en la ekza- 


mena komitato S-ino Middelkoop havis siajn spertojn, 
do ŝi starigis kelkajn demandojn tiel, ke post nelonge la 
kandidatino jam parolis pli kuraĝe. Tamen jam antaŭe 
ŝi petis min paroli nederlandlingve pro laciĝo. Ĉi-okaze 
montriĝis ke la kapablo neniom regresis. 

Lastan fojon mi vizitis ŝin sabaton la 14-an de no- 
vembro, avertite de mia muzikamiko Dik Middelkoop, 
ŝia pranevo, ke ŝi ne plu manĝas. Mi dankis ŝin pro 
la granda laboro kiun ŝi faris, per la bonega universi- 
tata laboro, la “Prisma”-vortaro ktp. Ne venis signo ke 
ŝi aŭdas (tamen, kiu scius?), do al la ĉeestantaj nev- 
inoj mi rakontis ke en la Centra Oficejo oni ĵus montris 
bonkvalitan filmon pri la Esperanto-kurso kunorganizita 
de Hans Bakker por diverslandaj studentoj en labor- 
tendaro en “De Lakens”, parto de “Kennemer Duinen” 
ĉe Haarlem. Klare aŭdiĝas la voĉo de Attie Middel- 
koop, kiu devis klarigi kial tiel malmultaj nederlandanoj 
studas Esperanton: evidente pro la emo atendi ĝis aliaj 
ellernos la lingvon: “Tiam ankaŭ mi certe aliĝos!” 

Unu horon post mia vizito ŝi mortis... 

En la funebra ceremonio, la 19-an de novembro, 
ĉeestis pli ol tridek personoj. La pastoro rakontis ke ŝi 
sin dediĉis ankaŭ al la liberkreda protestanta komunu- 
mo, diskutis kun li pri novtestamentaj tekstoj, kiujn ŝi 
legis en la originalo (komungreka), ŝiaopinie ĝenerale 
malĝuste interpretataj. Kaj li pravigis ŝin. Nova faceto 
por mi estis, ke ŝi ŝatis pianludi. Muzikaĵoj de Chopin 
do konvene kadris la solenaĵon. La nevinoj aldonis pri 
ŝia persona viva interesiĝo pri la familio, kaj ke ili trovis 
amasojn da libroj ŝiaj: nederlandaj, sed ankaŭ frem- 
dlingvaj, eĉ hebreaj, rusaj. Kaj la Hodler-Biblioteko de 
UEA bonvenigis la amasajn bonstatajn Esperantajn, 
pluraj el kiuj anstataŭas perditajn aŭ difektitajn ekzem- 
plerojn. 

La nevinoj rakontis ankaŭ ke kiam ili voĉlegis el ŝiaj 
vojaĝalbumoj, ŝi povis plurakonti pri la belaj kultur- 
plenaj vizitoj kun Ans van Tinteren al ne nuraj kon- 
gresurboj. Sed ankaŭ Esperantajn tekstojn ili voĉlegis. 
Tiam plurfoje la maljuna aŭskultanto reinstruistiĝis kaj 
igis korekti fuŝan prononcon. 

Ĉeestis interalie Ineke Emmelkamp por ESPERANTO 
NEDERLAND, Hans Bakker, Gerard Peet, kiu vigle 
varbis interesaton pri Esperanto, kaj Osmo Buller el la 
Centra Oficejo. Ĉar ŝi ja estis Honora Membro ne nur 
de ESPERANTO NEDERLAND kaj NGGE, sed ankaŭ 
de UEAekde 1988. 

Mi bone memoras kiom ŝi entuziasmiĝis aŭdante pri 
la sukcesoj kaj profesoriĝo de Wim Jansen. Kutime 
ŝia voĉo estis pianisima, sed tiuokaze ŝi aŭdebla voĉis 
sian ĝojon. 

Nun finiĝis la proksimaj kontaktoj. Postrestas memo- 
roj pri imitinda, elstare klera, kapabla reprezentanto de 
alta internacia kulturo. 

Rob Moerbeek. 

SUKCESO DE FAMILIO BOSSONG. 

Dum la malferma 
tago de UEA S-ino 
Bossong fiere mon- 
tris eldonon de la 
“asocio de luantoj” 
de la apartamenta- 
ro kie ili loĝas. Bela 
kolora broŝuro, en 
kies mezaj paĝoj 
aperis bildoj de ili 
ambaŭ, kaj intervjuo 
pri la agado por Es- 
peranto, kaj precipe 
por la infana eduk- 
ejo “Bona Espero”. 
La randon de la 
paĝoj ornamis mul- 
taj bildoj pri la laboro 
en tiu “vilaĝo”. 

MALFERMA TAGO DE UEA. 

La 28-an de novembro okazis malferma tago en la Cen- 
tra Oficejo de UEA. Ĉefa temo de la kunveno estis hon- 
ora memorigado de Ivo Lapenna, kiu ja dum multaj jaroj 
estis unu el la plej imponaj prezidantoj de UEA. Carlo 
Minnaja kaj Duncan Charters parolis pri siaj kontaktoj 
kun Lapenna. 

Cetere la estraro de ILEI sin prezentis kaj Yolanda Rod- 
riguez kaj Norberto Diaz el Kubo salutis. 

Tre vigla estis la prezentado de la nova muzikgrupo “Ka- 
priol’”, kiu ne nur kantis sed eĉ dancigis multajn homojn. 
Cetere, kiel kutime, okazis vendado de esperantaĵoj, kaj 
prezentado de multaj filmoj pri antaŭaj kongresoj kaj kun- 
venoj. 

Laŭ mi, inter la vizitantoj estis mirige multaj relative junaj 
esperantistoj... 

LA MALFERMATAGO 2010 okazos sabaton, 
la 17-an de aprilo 2010, de la 10-a ĝis la 17-a horo. 

IMPRESOJ DE LA STUDSEMAJNFINO. 

De la 6-a ĝis la 8-a de novembro 2009 okazis stud- 
semajnfino en la NIVON-domo De Hoogkamer en 
Vlaardingen (iam mia naskiĝurbo). 

Jam vendrede vespere alvenis multaj partoprenontoj. La 
studsemajnfino por mi persone ne nurestas por plue ler- 
ni Esperanton, sed ankaŭ pordenove renkonti geamikojn 
kaj gekonatojn de aliloke el la lando. 

Por komencantoj estas bona okazo por ekkoni la parola- 
tan lingvon, klopodi kompreni la paroladon kaj transiri la 
sojlon por mem kuraĝi paroli. 

Ĉu mi mem post tiom da jaroj ankoraŭ bezonas pluan 
lernadon de la lingvo? Jes, certe, mi devas konfesi ke 
malgraŭ preskaŭ ĉiutaga uzado de Esperanto mi ankoraŭ 
faras multajn erarojn. Mi forgesis diversajn aferojn, estas 
aferoj, pri kiuj mi dubas, ofte mi renkontas neatenditajn 
gramatikajn problemojn. Estas bone, ke, flanke de niaj 
klubvesperoj, ekzistas tiaj semajnfinoj, kie ni povas kon- 
sulti niajn lertajn, servopretajn kaj precipe paciencajn in- 
struistojn. Honoron al ili! 


Nia grupo estis denove internacia, pro la ĉeesto de belga 
samideanino kun sia filineto kaj nia bulgara amiko Nedko 
Nedev. Ankaŭ bone estis ke ni povis bonvenigi tiom da 
junuloj. Entute ĉeestis 30 partoprenantoj. 

Ni entuziasme en diversaj grupetoj studis, interrompitaj 
de la kaf- kaj te-paŭzoj kaj la necesaj manĝoj, bonege 
preparitaj de niaj organizantoj Marijke, Vinus kaj Juri. 
Sed ne nur de ili, ĉar ankaŭ aliaj samideanoj kontribuis al 
la manĝopreparado. 

Kompreneble ni devis atenti la liston de deĵoro post la 
manĝoj kaj la paŭzoj, la liston de la 'devigataj volontuloj'. 
Sed ĉiuj bonhumore kaj bonvole plenumis siajn taskojn, 
kaj la aliaj, fakte ĉiuj iom kontribuis al la laboro, bone por 
la solidareco. 

Sabatvespere oni volis al ni montri filmon, sed pro tek- 
nikaj mankoj tio estis malsukcesanta. Do oni multope, 
komplike improvizadis per diversaj ŝnuroj, mi eĉ timis 
ke iu malĝusta ŝnuro eniros la surmuran kontaktilon, 
kaŭzante iun eksplodon. Sed finfine oni sukcesis funk- 
ciigi la projekciadon de la filmo. Bedaŭrinde la sono ne 
funkciis, sed la filmo estis subtitolita en Esperanto. Sed 
estis filmo de malmultaj vortoj, la tradukinto ne havis tiom 
da laboro. En alia rondo oni vigle parolis (oj, oj, tiom da 
krokodilado...), sed ni aŭdis ankaŭ muzikon, de tempo al 
tempo mi aŭdis pianon, poste la gitaron de Marijke kaj 
el iu kvadrata valizo de Martien venis iu aparato, kiu pro 
modesteco ne volis nomi sin akordiono, sed simple 'tir- 
sako' sed la muziko el tiu sako estis bonega. 

Kiel vendrede vespere denove ni malfrue enlitiĝis. 
Dimanĉe ni daŭrigis la seriozajn aferojn, studi tiun stran- 
gan, sed scivolemigan, preskaŭ ekzotikan, vere lernindan 
lingvon. 



Posttagmeze la vetero fariĝis tiel bona, kun tiel klara blua 
ĉielo kaj tiel varma suno, ke oni decidis preni 'freŝan na- 
zon', promenante en la ĉirkaŭaĵo. 

Fine proksimume je la kvara ĉio estis preta. Ni adiaŭis, 
post fruktodona, sukcesinta semajnfino. 

Denove, dankon al niaj instruintoj, kontribuintoj, deĵorintoj, 
organizintoj, ĉeestintoj, esperante, salutante, dirante: 
'Ĝis revido en Schoonloo en martoi' 

Peter den Breems. 

LA VENONTA STUDSEMAJNFINO... 

okazosde 12 ĝis 14marto2010enlagrupdomo DeStrub- 
ben, Hoofdstraat 4, 9443 TJ en Schoonloo. (Drenthe). 
Informpetoj kaj aliĝoj ĉe: Juri Smolders, VVarmoesstraat 
7, 1521 CH VVormerveer, tel. 075-6123471, aŭ rete: 
<studsemajnfino@esperanto-nederland. nl>. 

Nur informpetoj: Marijke Lathouvvers, Kruiszvvin 1205, 
1788 LE Den Helder. Tel: 0223-643781, 
aŭ rete: <lj. lathouwers@quicknet. nl>. 

LA FUNKCIO DE LA A-KOMITATANOJ 


Reprezentanto de ESPERANTO NEDERLAND en Uni- 
versala Esperanto-Asocio (Komitatano A). 

En la jaro 2010, elektojaro por la Komitato de UEA, 
finiĝos mia deĵorperiodo kiel Komitatano A. Al la estro 
de nia landa asocio mi sciigis, ke mi ne volas denove 
kandidatiĝi. 

La estraro de ESPERANTO NEDERLAND donis al mi 
la okazon iom informi pri la taskoj, “devoj kaj rajtoj”, de 
landa reprezentanto en la Komitato. Tio okazis en la pas- 
inta Ĝenerala Membrokunveno de nia Asocio. Ŝajnas al 
mi ke mi ripetu tiujn informojn en Fen-X. Ĝi ja estas pli 
legata ol la kunveno estas vizitata.... 

Komitatano A reprezentas sian Landan Asocion (LA) en 
la Komitato de UEA. 

La (estraro de) Landa Asocio nomumas sian reprezen- 
tanton. La LA informas pri tiu nomumo la estraron de 
UEA per la Centra Oficejo (CO, la Ĝenerala Direktoro) 
de UEA. Tio okazu plej laste en la monato majo de ele- 
ktojaro, antaŭ la Universala Kongreso. 

Komitatano A, do, estas reprezentanto. Samtempe ŝi/li 
apartenas al la gvida organo de la Universala Asocio. 

Tio postulas du kvalitojn: 

1. oni konu sian landan asocion, la agadon, la informa- 
don, la gvidprogramon kaj la laborplanon. 

Ĉiu membro, kiu legas Fen-X, kiu partoprenas Esperan- 
to-kunvenojn en la regiono, kiu legas kaj komprenas la 
laborplanon/buĝeton, kiu scias pri la diversaj ebloj lerni la 
lingvon internacian, kiu sekvas aktualaĵojn kaj kiu scipo- 
vas esprimi sin en Esperanto, rilati kun homoj de diver- 
saj kulturoj/opinioj, ĉiu tiu membro povas reprezenti sian 
Landan Asocion ESPERANTO NEDERLAND. Rilate al 
aktualaĵoj oni pensu pri la doktoriĝo de Ziko van Dijk, la 
doktoriĝo de Wim Jansen kaj ties universitata inaŭgura 
parolado post la nomumo kiel profesoro. Okazas reg- 
ule diskutoj publikaj pri lingvaj problemoj en la internacia 
komunikado, pri minacataj lingvoj, pri privilegiataj lingvoj 
ktp. Esperantistoj kaj ne-esperantistoj skribas pri tio. (Ne 
ĉiam pri Esperanto, pli ofte rilatante la problemon pri kiu 
Esperanto estus ponto/solvo. ) 

2. Komitatano estu persono kiujam de kelkaj jaroj parto- 
prenis Univeralajn Kongresojn. 

Ne turisme, sed labore! Ŝi/li konu la internacian mova- 
don, precipe - sed ne nur - UEA. 

Prefere oni agas en UEA. 

La reprezentanto en UEA informu siajn kolegojn pri la 
agado en sia lando. Ĝenerale tio okazas dum subkomi- 
tataj kunsidoj. Interŝanĝo de ideoj povas plialtigi ĉies 
agadon. 

La reprezentanto ankaŭ informu sian LA pri tio kio oka- 
zas en UEA, kio estas aktuala, ekzemple pri la Strategia 
Laborplano de UEA. La nuna Strategia Laborplano ha- 
vas tri ĉeftemojn: Informado, Instruado kaj Utiligado de 
la lingvo Esperanto. 

Konkrete la Komitatanoj aliĝas al reta listo en kiu estas 
diskutataj temoj kiuj koncernas UEA kaj la laboron de la 
Komitato. Tiaj diskutlistoj (ekzistas pluraj subkomitataj 


listoj pri diversaj temoj) funkcias nur se ili estas bone gvi- 
dataj de unu persono. Tiu - ĝenerale la koncerna estra- 
rano - starigu klarajn temo-punktojn/-demandojn, infor- 
mas ĝis kiam oni povas diskuti, formulas la rezultojn. Se 
necese la Komitato en sia fizika kunveno faras findeci- 
don aŭ konkludon. 

Fizika kunsido de la Komitato. 

Unufoje jare la Komitato kunvenas. Tiu kunveno okazas 
dum la Universala Kongreso kaj ĝi konsistas el diversaj 
kunsidoj. 

De kelkaj jaroj estas kutimo ke la Komitato kunsidas en la 
sabato antaŭ la inaŭguro de la UK. (Ĝenerale de la 14-a 
horo ĝis la 18-a horo.) 

Dum la kongresa semajno oni pridiskutas Komitatajn te- 
mojn en 8 subkomitatoj. (Bonvena estas publiko, ĝi ha- 
vas parolrajton. Pri proponoj/konsiloj ktp. al la Komitato 
povas voĉdoni nur la ĉeestantaj komitatanoj. ) ĉenerale 
unuopa Komitatano ĉeestas 3 ĝis 4 tiajn kunsidojn. 

En vendredo - la lasta kongresa labortago - la Komitato 
kunsidas plene (de la 9-a horo ĝis la 13-a/14-a. ) 

Vi bone komprenas: dum la Universala Kongreso bone 
funkcianta Komitatano havas multe da laboro kaj mal- 
multe da “libera” tempo ĝui kongresajn erojn. (Tial ŝi/li 
estu iom sperta: sciu kiel elekti, kombini programerojn 
- kompreni kongresan programon, scii kie trovi ŝanĝojn 
ktp.) 

La Asocio ESPERANTO NEDERLAND komprenas ke 
ne ĉiuj tagoj estas feriaj tagoj. Ĝi do iel kompensas la 
laboron. Pli ĝuste: ĝi kompensas iom el la elspezoj, laŭ 
ĉiujara decido en la Ĝenerala Membro-kunveno. 

Ĉu mi malkuraĝigas vin, menciante ĉiujn taskojn kiujn 
frontas Komitatano A? 

Ne ĝeniĝu. Se vi ne kapablas aŭ emas plenumi tiajn 
taskojn restas amaso da aliaj kiuj gvidos vin - finfine - al 
plena kapableco! (Ĉu tio ne similas iun gradon de ekza- 
meno???. . . ) 

Sed: se mi tiklis vian scivolemon, sciu ke ĉiam mi es- 
tas preta reagi al viaj demandoj, sugestoj, proponoj. (Ans 
Bakker-ten Plagen <ten_hagen@raketnet. nl >) 

Kaj: kiam ĉio estas klara kaj por vi alloga, vi anoncu vian 
kandidatiĝon por Komitatano A (por la periodo 2010 - 
2013). 

Sinproponoj estu senditaj al la - provizora - leterkesto de 
“ESPERANTO NEDERLAND”: 

Arubastraat 12, 9715 RW Groningen. Rete: <info@espe- 
ranto-info.nl >. 

Malgraŭ la fakto ke dum 9 jaroj mi funkciis kiel Komita- 
tano (el tiuj jaroj dum 6 mi estis estrarano de UEA) kaj 
ĝuis malpli el la kongresaj programoj ol “ĝenerala kon- 
gresano”, eĉ momenton mi ne bedaŭris la reprezentan 
laboron por ESPERANTO NEDERLAND. 

Ĝi estas interesa, valora kaj fruktodona porlaAsocio, por 
UEA kaj por vi mem, se vi kapablas milde trakti la seri- 
ozecon de la funkcio. 

Ans Bakker-ten Hagen, 
komitatano A por Nederlando. 

EKSKURSO AL LA REDAKCIO. 

Verkado, vi ĝojigas min, 
estiĝas bela tekst’! 

Vi legu ĝin, plezur’por vi, 
se bonsukcesis mi! 

Valeri, valera, 
se bonsukcesis mi. 

(Laŭ germana popolkanto) 

Volonte mi donas kelkajn impresojn pri la laboro de la 
redakcio, almenaŭ: pri la laboroj kiujn mi faras, helpate 
de multaj aliuloj. 

Kun plezuro mi memoras ke antaŭ kelkdek jaroj esper- 
antisto el Usono vagis tra nia strato, serĉante la Centran 
Oficejon de Skolta Esperanto-Ligo. Li trovis nur min, en 
ĉambreto en mia hejmo. Ĉe la redakcio la afero estas 
simila. 

Dum normala redakcio konsistas el aro da homoj, kun 
sekretarioj, arkivistoj kaj aliaj, nur du personoj faras la 
laboron por Fen-X: la finan redaktadon en Zaandam far- 
as nur mi, per, kompreneble, komputilo. Gravan laboron 
por kolekti materialon faras Hans Bakker en Amsterdam. 
Ĉio laŭ la moderna metodo de “tele-laborado”. 

Tekstoj. 

Feliĉe ofte venas kontribuoj de la legantaro, preskaŭ 
ĉiam elektronike. Zorge mi klopodas konservi kaj ordigi 
ilin, sed la lasta estas ne ĉiam facila. El 10 kontribuoj ja 6 
havas la temon aŭ titolon “Por FenX”, 3 portas la nomon 
“Artikolo” kaj nur hazarde unu el ili klare prezentas sin. 
La lingvo ne malofte donas problemojn. Kiam en la 
komencaj jaro de Esperanto al la presistoj mankis literoj 
kun supersignoj, Zamenhof konsilis uzi aldonan h. Tiel la 
homoj tamen povis presi esperantajn tekstojn. 

Sed komputiloj ne estas homoj, por ili oni poste pro prak- 
tikaj kialoj elektis la literon X. . . kaj tio tre bone funkcias. 
Klare: NE por uzo de homoj, sed por helpo al komputiloj, 
kiuj ja ne kapablas memstare uzi sian cerbon. 

Tamen: Esperantistoj estas lertaj, kelkfoje tre obstinaj. 
Tiuj daŭre uzas la h. Kaj multaj el ili mem trovis manierojn 
porskribi literojn kun supersignoj. Bonege, sed... 
Komputiloj nur sklave laboras. Kiam oni sendas komu- 
nikon, ili tuj elektas liberan vojon, ĝis fine la komuniko 
alvenas ĉe la ĝusta adreso. Tiel povas okazi ke komu- 
niko de VVormerveer al Zaandam serĉas sian vojon tra 
Ameriko kaj Aŭstralio. Vi povas legi tion en la detaloj, kiuj 
antaŭiras ĉiun komunikon. 

Ne ĉiu servilo dumvoje estas same bonkvalita, tial la spe- 
cialoj kodoj de iu lerta esperantisto povas malaperi, kaj 
mi ricevas komunikojn kiel “Estimata, mi tre oatas vian 
revuon, kiu aiam aojigas kaj feliaigas min. Tial ai tie vi 
ricevas kontribuon de mi”. Problemoj nur ekzistas kiam 
la sendinto subskribas per Janara Knronnnkn. 

Alia specialaĵo estas kiam oni ĉe komuniko el eksterlan- 
do dek-tri-foje ricevas la inviton instali la programon por 
la portugala aŭ ĉina lingvo. 

Bildoj. 

Jules Verne verkis plurajn librojn pri teknikaj ebloj kiuj 
tiutempe tute ne ekzistis. Sed pri la eblo sendi bildojn per 
drato tra la tuta mondo li neniam pensis. 

Bildoj sur papero konsistas el malgrandaj koloraj punktoj. 
lom simile al bildoj en la gazetoj, kiujn la maljunuloj inter 


ni certe memoras el la pra-historio. 

Nuntempe tiuj punktoj estas tiel malgrandaj, ke oni ne 
povas vidi ilin aparte. La mezuro por tio estas DPI, tio 
estas DOTS PER INCH, la nombro de punktoj en unu 

Presisto por luksaj 
presaĵoj postulas ke la 
nombro de la denseco 
estu 400 DPI. La Grafi- 
ka Centro kiu presadas 
Fen-X bezonas mini- 
mume 200 DPI. 

Tio, ĝis antaŭ ne- 
longe, ne donis prob- 
lemojn, sed la teknikaj 
ebloj progresas, kaj ilin 
akompanas specialaj 
problemoj. Se oni sendas 
foton de 200 DPI aŭ pli, 
ĝi senprobleme povas 
aperi en la revuo. Sed 
nuntempe oni ofte kolektas la bildojn en “albumoj”, metas 
ilin en ret-paĝojn, aŭ sendas ilin rekte el sia telefono. 
Tiam ekz. geavoj tutmonde povas vidi siajn genepojn sur 
la ekrano de la komputilo. Sed... la bildoj estas bonegaj 
por la ekrano de komputilo, por papero ili tute ne taŭgas. 
Ili havas nur 72 DPI, kaj la mezuro estas nur kelkaj cen- 
timetroj. 

Aldona ĝeno: facile la memorkarto de fotilo enhavas 
centojn da bildoj. Do kelkfoje sendanto de artikolo afa- 
ble aldonas albumon kun centoj da bildoj. Multaj horoj 
perdiĝas en la serĉado de nur unu uzebla bildo. Tial mi 
petas: vi mem elektu du, tri bildojn, kaj sendu ilin aparte 
kiel “aldonon” ĉe via komuniko. 

Plezuro. 

Neniam mi bedaŭras la tempon kiun mi uzas por la 
redaktado. Dum aliuloj uzas sian cerbon por solvi enig- 
mojn, ŝakludi aŭ kartludi, mi uzas ĝin por prizorgi Fen-X, 
kaj kiam tio sukcesas, mi estas feliĉa. Multaj homoj ĝojas 
pro nia laboro, ili ne malofte esprimas siajn laŭdon kaj 
dankon, eĉ kiam mi mem ne estas tre kontenta. Mi kalku- 
lis ke ili nombras precize 99,75% de la membraro. 

Plendoj. 

La redakcio estas sendependa de la estraro, sed la 
jarkunveno povas decidi, ĉu la redakcio daŭrigu sian 
laboron. Kaj vere, 0,25% de la membraro estas malkon- 

tentaj.Eĉ ili acide konsilis ke mi komprenu kiel fuŝe mi 

funkcias, kaj ke mi fine, post multaj jaroj, ripozu de miaj 
taskoj. Nu, mi havas ankoraŭ multajn aliajn plezurigajn 
taskojn porfari, kaj mi do ne malakceptas tiun konsilon. 
Kandidatoj sin anoncu tuj! 

Fine. 

Laste: mi ĉi tie ĉefe rakontis pri miaj propraj laboroj. Sed 
mi nepre dankas mian kunredaktoron Hans, kies tre val- 
ora helpo ne povas manki. Cetere mi dankas la teknikan 
redaktoron en Antverpeno, kiu ĉiam zorgas ke nia revuo 
mirige bele aspektas. Kaj certe mia danko iras al ĉiuj 
legantoj, kiuj regule provizas min per kontribuoj kaj ideoj. 
En la supra artikolo vi eble trovis kelkajn ideojn por per- 
fektigi vian kunlaboron... 

JKH 


angla colo. 

PROF. D-RO IVO LAPENNA 

Prof. d-ro Ivo Lapenna (1909-1987), kies centjariĝon 
ni festis la 5-an de nov. 2009, estis sendube la plej el- 
stara inter la gvidantoj en la organizita Esperanto-mo- 
vado. Oni ofte ligas lian esperantistan karieron specife 
kun Universala Esperanto-Asocio, kiun li gvidis en ties 
modernan institucian formon. Sed lia kontribuo al la Mo- 
vado superverŝas la limojn de tiu institucia identeco. 
Lapenna estis la plej elstara oratoro en la historio de la 
lingvo. Lia verko “Retoriko”, kiu instruas la arton de paro- 
la persvadado, vicas inter la klasikaĵoj pri tiu temo en iu 
ajn lingvo. Liaj paroladoj restas modeloj ofte aŭskultataj 
de sinsekvaj generacioj. La sukceso de lia retoriko en 
Montevideo en 1954 estis venko ne nur por UEA, kiun 
li tie reprezentis, sed ankaŭ por la parola persvadado, 
la sola akceptebla batalilo en serioza batalado por la 
paco. Li multe laboris ne nur por akceptigi kaj fortikigi la 
demokratian metodaron, sed ankaŭ specife por pliakrigi 
la retorikon kaj plivastigi la kapablon de publikaj agan- 
toj uzi ĝin efike. Multaj el ni ne memoras, ke li ankaŭ 
fake okupiĝis pri la evoluigo de nia lingvo: en la Simpozio 
pri ata/ita, libroforme organizita de la eldonejo Stafeto, 
gramatikistis kun aliaj gramatikistoj ankaŭ Ivo Lapenna, 
tute kapable kaj senglite. Tamen kompreneble li specife 
apartenis al tute alia fako: li estis grava fakulo pri la in- 
ternacia juro, kaj ĝuste surbaze de tiu sia faka kono li 
muldis la postmilitan laborlinion de UEA. Lia sinengaĝo 
sur la tereno de la homaj rajtoj kreis apartan profilon ne 
nur por UEA, sed ĝenerale por la movado de post la dua 
mondmilito. Pro liaj klopodoj UEAjam ekde 1947 - unu 
jaron antaŭ la formala adoptiĝo de la Universala Deklara- 
cio de Homaj Rajtoj en Unuiĝintaj Nacioj - enstatutigis la 
principon, ke la respektadon al homaj rajtoj UEA rigardas 
kiel nepran antaŭkondiĉon porsiaj laboroj. Al la hodiaŭa 
generacio devus esti grave, ke li estis inter la unuaj, kiuj 
en la batalo por konservi la malfortajn lingvojn kaj kul- 
turojn emfazis la koncepton de lingva genocido kiel juran 
batalilon. 

El la perspektivo de la juro li prezentis analizon de la 
lingva geopolitiko kaj bazis sur tio la pledadon por Es- 
peranto kiel justa solvo. La principoj de tiu analizo akiras 
pli ĝenerale agnoskatan gravecon hodiaŭ, kiam mul- 
taj komentantoj iom post iom agnoskas la valoron de 
moralaj (anstataŭ nur de pragmatikaj) konsideroj en la 
agado sur la monda scenejo, kaj kiam la voĉoj de la 
neregistaraj organizaĵoj kiel portantoj de tiuj moralaj val- 
oroj - foje opozicie al la foje senmoralaj ŝtataj sistemoj 
- plifortiĝas en la internaciaj institucioj. Mi ne volas en 
tiel gravajubilea momento paroli ĉefe pri la UEA-kariero 
de figuro, kiu tiel elstare skulptis tutan ĉielpejzaĝon por 
la lingvanaro kiel tuto: tro mallarĝe limigi lin al nia asocio 
donus la impreson, ke ni volus iel ŝteli lian vizaĝon por ni! 
De LPLP (kiu en lia tempo havis la pranomon “La Monda 
Lingvo-Problemo”) ĝis la serio Oriento-Okcidento, de la 
dumkongresa oratora konkurso ĝis la roterdama oficejo 
de UEA, tiom da institucieroj de nia asocio atestas lian 
ĉarpentistan lerton, ke ni prefere ne eku pri tiu temo, sed 
lasu al la tuta esperantista publiko, sendiskriminacie pri 
asocia aparteno, aplaŭdi la memoron de tiu homo, kiu 
donis al ni plej da kialoj por aplaŭdi!. 

Probal Dasgupta. 

Gaz. Komunikoj de UEAN-ro 346//2009-11-04. 


10-A DE OKTOBRO 2009: 
FAULHABER-KONFERENCO 
EN AMSTERDAMO 



Je bela sabatmateno kolektiĝis ĉirkaŭ 30 esperantistoj 
por partopreni la Faulhaber-konferencon. Per ĝi la asocio 
ESPERANTO NEDERLAND markis la specialan jaron 
2009, kaj la 150-an naskiĝdatrevenon de d-ro Zamenhof. 
Kun kafo kaj frandaĵoj ni estis bonvenigitaj en la gastejo 
Zeeburg en Amsterdamo, sed ni ne havis multe da tempo 
por babili. Nepris atenti la horloĝon, ĉar la organiza tea- 
mo sukcesis kunmeti vere abundan programon! 

El ĉiaj vidpunktoj ni pritraktis Zamenhof, samkiel lian 
heredaĵon. Post enkonduko de Ans Bakker-ten Hagen, 
Hans Bakker legis al ni la kortuŝajn priskribojn pri la juna 
Zamenhof el la fama verko de lia amiko Edmond Privat. 
Poste Bert de Wit testis niajn sciojn per Zamenhof-kvi- 
zo. Por nia lingvo ja plej gravas instruado, kaj tiu temo 
do ricevis vastan atenton en superrigardo pri multaj in- 
strumetodoj, kiujn ni pristudis teorie sed ankaŭ elprovis 
praktike. Kondukis nin tra la temo la sperta E-instruisto 
Sylvain Lelarge. 

Post tiom da streĉa atentado ni rapidis al la manĝejo. kie 
ni ĝuis luksan lunĉon. Refortigitaj ni daŭrigis la progra- 
mon. Sinsekve prezentiĝis: la riĉaĵoj de la Esperanta lit- 
eraturo en prelego de Gerrit Berveling; sciencaj esploroj 
pri la lingvo fare de Wim Jansen; vojaĝo al Afriko, kie 
Svetlana Milanovich kaj Johan Derks instruis al grandaj 
grupoj dajunuloj. Fine, post vespermanĝo, Douwe Beer- 
da montris kiel la nova retejo de NEJ bonege informas en 
nunstila maniero. 

Tiel ni atingis la finon de la programo eĉ iom frue, sed 
tio nur estis konvena por pluraj partoprenantoj kiuj venis 
de fore. La ceteraj decidis kompletigi la tagon en apuda 
trinkejo. 

Tio finis la konferencon, sed tamen ne la kunestadon. 
Dimanĉe gesinjoroj Bakker aranĝis turisman ekskurson 
tra Amsterdam. Sub ilia sperta gvidado ni promenis tra 
la malnova urbocentro, admiris la restaŭritajn atendejojn 
de la stacidomo kaj esploris la malmulte konatan nordan 
zonon de la urbo. Ankaŭ mi, amsterdamano de 20 jaroj, 
lernis multe dum ĉi tiu tago! Bela surprizo je la fino estis 
la bongustega vespermanĝo kiu atendis nin en la hejmo 
de Ina van der Kamp. 

Multaj homoj kontribuis al ĉi tiu bela semajnfino. Mi volas 
kore danki al ili ĉiuj, sed precipe al la Faulhaber-komi- 
siono: Ans Bakker-ten Hagen, Els ten Hagen kaj Ineke 
Emmelkamp. Kaj fine mi esprimas la esperon ke ĉi tiu 
aranĝo estos la komenco de nova tradicio! 

Arjen-Sjoerd de Vries. 

VORTORDO LIBERA... ĈU VERE? 

W. Jansen dum la Faulhaber-konferenco. 


Okaze de mia esplorado pri la vortordoj uzataj de nuntem- 
paj esperantistoj mi en pasintaj jaroj submetis 40 person- 
ojn de diversaj gepatraj lingvoj al enketo konsistanta el 
pli ol cent demandoj. Ĉi-sube mi nomos tion mia inter- 
nacia referenco. Dum la Faulhaber-Konferenco mi labori- 
gis la partoprenantojn super kvin el tiuj demandoj por iom 
esplori ilian ‘lingvan konduton’. Mankis la tempo pordoni 
detalajn instrukciojn, pro kio kelkaj respondoj montriĝis 
neuzeblaj, ne pro kulpo de la enketitoj. Malgraŭ tio, la 
finaj rezultoj de la 21 enketitoj estas tre interesaj kaj sen- 
dube reprezentaj kaj komparindaj kun tiuj de la internacia 
referenco. Jen sekvas resumo, ne nur por ĉiu partopren- 
into, sed por ĉiu interesito pri la lingvo ĝenerale. 

Kiam oni konfrontiĝis kun la peto, konstrui naturan frazon 
el jenaj tri elementoj, prezentitaj en alfabeta vicordo: la 
filon, la patro kaj renkontas, 18 el 18 partoprenantoj pro- 
ponis la frazon La patro renkontas la filon (tri respondoj 
estis neuzeblaj). Tiun elekton ne influis iu ‘direkto’ en la 
signifo de la verbo, kiel ekz. en La patro alparolas la filon, 
en kiu oni povus lingve reprezenti la direkton de la ago 
de maldekstre dekstren. La elekton ankaŭ ne influis iu 
‘direkto’ de la aganto al la suferanto, kiel ekz. en La patro 
punas la filon. En nia kazo la patro kaj la filo estas kom- 
plete interŝanĝeblaj kaj ankaŭ la verbo renkonti estas tute 
neŭtrala. Same kiel la referenca grupo, la konferencanoj 
senescepte elektis la vicordon subjekto-verbo-objekto 
(SVO). Ĉu hazarde? Ne: SVO estas la baza vortordo en 
la nederlanda kaj ankaŭ en ĉiuj modernaj fontlingvoj de 
Esperanto. Se ni rigardas nur la paron SO en tiu ĉi sin- 
sekvo, sendepende de la loko de la verbo, ni povas kon- 
stati, ke pli ol 80% de la lingvoj tutmonde respondas al tiu 
ĉi modelo. Ni diru, ke la elekto de la konferencanoj estis 
komprenebla, sed ankaŭ tute natura laŭ la kriterio de la 
universaleco de Esperanto. 

Se en iu situacio la baza ordo do estas Mi volas tiun 
pomon (SVO), 80% de la enketitoj, emfazante, ke ĝuste 
tiun pomon oni volas, preferis la inversigon al Tiun pomon 
mi volas (OSV) anstataŭ uzi la malpli klaran Estas tiu 
pomo, kiun mi volas (la referenca grupo montris tre simi- 
lan ciferon de 72%). Ĉu ni dankas tiun inversigon nur 
al la akuzativo? Ne, certe ne, ĉar ankaŭ en lingvoj sen 
markita akuzativo oni volonte inversigas, sed la akuza- 
tivo sendube helpas rekoni la intencon de la parolanto. 
Movi frazelementon el ties hejma pozicio por ĝin emfazi 
estas universale rekonebla metodo. 

Ni ĉiuj scias kaj nun komprenas, ke La studento legas 
libron estas la plej natura simpla komuniko por priskribi 
la koncernan scenon antaŭ niaj okuloj. Sed en la kazo 
de libro jam konata kaj referencita per ĝin, 15% de la 
enketitoj forlasis la bazan ordon kaj preferis La studento 
ĝin legas. Tiu forlaso bele koincidas kun 13% en la inter- 
nacia referenco. Estas konate, ke malpli pezaj frazpartoj 
pli facile inklinas al libera moviĝo tra la frazo, ol pezaj. 
Precipe pronomoj kiel ĝin montras tiun universalan ten- 
dencon, kiu do estas retrovebla en Esperanto. 


Kombinante la kvar elementojn li, ne, per kreto kaj skri- 
bas (el tiu alfabeta vicordo) en simplan komunikan fra- 
zon, la plimulto de la enketitoj (13 el 21, t.e. 62%) preferis 
Li ne skribas per kreto kontraŭ 6 el 21 Li skribas ne per 
kreto (du enketitoj proponis alian solvon). En la referen- 
ca grupo la plimulto estis pli impona: 95%. El komple- 
mentaj testoj (ne faritaj en Amsterdamo) montriĝis, ke la 
vorteto ne firme gluiĝas al fiksa pozicio antaŭ la verbo 
kaj moviĝas for de ĝi prefere nur en kazoj de eksplicita 
kontrasto, ekz. Li skribas ne per kreto, sed per plumo. 
En la internacia referencgrupo tiu tendenco estis klare 
trovebla, sed en la ‘amsterdama’ kazo multe malpli. Eble 
kulpas ĉi tie la influo de certaj lernolibroj por nederlan- 
dlingvuloj, kiuj donas iom simpligan regulon pri la neado 
kaj ilustras ĝin nur per ekzemploj kun kontrasto (vidu ekz. 
La komencanto, 1965, p. 20). Se ni volas bazi nin suruni- 
versalaj propraĵoj de la homa lingvo, la senkontrasta Li 
skribas ne per kreto estas interpretebla kiel nekompleta 
frazo kaj tial ne tre aprobinda, kiel jam indikis la pli inter- 
nacia referencgrupo. 

En konversacia kunteksto, kiu konsistas el Multaj mem- 
broj ofte vizitas la klubkunvenojn. Ĉu ankaŭ Maria reg- 
ule venas? oni povus daŭrigi en la nederlanda per Haar 
ouders, die moeten we eens vragen. Tiu ĉi konstruo, kiu 
estas uzata por enkonduki novan temon en la konver- 
sacion, estas tipa por la parolata lingvaĵo. Kaj en Es- 
peranto? Montriĝis, ke la enketitoj juĝis la frazon Ŝiajn 
gepatrojn, ni devus demandi ilin inter ‘neakceptebla’ kaj 
‘dubkvalita’, tre simile al la referencgrupo. El komple- 
menta testo (ne farita dum la Faulhaber-Konferenctago) 
montriĝis, ke la frazo Ŝiaj gepatroj, ni devus demandi 
ilin estis eĉ malpli akceptebla. Inter kazohavaj lingvoj, 
tamen, la frazo Ŝiaj gepatroj, ni devus demandi ilin kun 
la senkaza tem-enkonduko estas universale preferinda, 
sed la internacia referenco kondamnis ĝin eĉ pli forte ol 
la kazohavan. Mi imagas, ke rolis en tio la neakordo inter 
la nominativa Ŝiaj gepatroj kaj la akuzativa ilin. La esper- 
antistoj, fidelaj je sia gramatiko, ja volas antaŭ ĉio, ke ilia 
lingvaĵo estu ‘korekta’, eĉ en la kazo de suspektinda fraz- 
konstruo. Supozeble, pro tio ke la parola lingvaĵo estas 
malpli evoluinta en Esperanto ol ekz. en la nederlanda, 
kaj malpli respeguliĝas en la skriba lingvaĵo, nek la aku- 
zativa nek la nominativa frazkomenco renkontis aprobon 
inter la enketitoj. Ni devos atendi la pluevoluadon de Es- 
peranto kiel parolata lingvo por eltrovi, ĉu ankaŭ ĉi tie la 
lingvo universaliĝos. 

Konklude: la amsterdama grupo de enketitoj pruvis la 
naturecon de sia lingva konduto laŭ diversaj universalaj 
kriterioj. Unu fojon oni hezitis, eble pro neforgesita lerno- 
libra regulo, kiu iom kontraŭdiras la naturan fluon de la 
lingvaĵo, sed nur hezitis: plimulte, kvankam ne tre kon- 
vinke, oni sekvis la korektan intuicion. Pri la parolata 
lingvaĵo restas multo esplorinda, kaj por tio necesas pli 
intense kaj pli kuraĝe uzi la lingvon parole. 

Al la enketitoj dankon por la afabla partopreno. Kaj ĉiuj 
konsciu: neniu eraris, ĉarerari ne eblis! 

POŜTMARKO PRIIVO LAPENNA 

Por omaĝi la 100-an datreven- 
on de la naskiĝo de Ivo Lapenna 
UEA mendis ĉe la poŝta kompanio 
TNT poŝtmarkon kun lia portreto. 
La nova marko estis lanĉita en la 
naskiĝtago de Lapenna, la 5-an 
de novembro, kaj ĝia nominala 
valoro egalas al tiu de la enlanda 
afranko por letero ĝis-20-grama en 
Nederlando. La poŝtmarko estas 
vendata en folioj kun 10 markoj, mendeblaj ĉe la Libros- 
ervo de UEA. Unu folio kostas EUR 5,50 (plus afranko; 
kvanta rabato ne estas aplikebla). La eldonkvanto de 
la marko estas limigita kaj post la 
elĉerpiĝo ĝi ne estos represata. 
Sekve ĝi rapide fariĝos dezirata 
objekto ĉe kolektantoj, same kiel la 
poŝtmarkoj lanĉitaj en 2008 okaze 
de la 93-a UK kaj la 100-jariĝo de 
UEA. Ĉi-jare aperis ankoraŭ dua 
poŝtmarko, kiu omaĝas la 150-an 
naskiĝdatrevenon de L. L. Zamen- 
hof. ĉi estis lanĉita en la Malferma 
Tago de la Centra Oficejo de UEA, la 28-a de novembro. 
Ankaŭ la Zamenhof-marko aperas en 10-markaj folioj kaj 
ĝiaj vendokondiĉoj estas samaj kiel tiuj de la Lapenna- 
poŝtmarko. 

FILATELO 

Kolektado de poŝtmarkoj jam ekzistas ekde la momento 
kiam ili ekestis. Unue la kolektantoj ankoraŭ povis esperi 
ke iam ilia kolektaĵo estos kompleta, sed jam baldaŭ oni 
komprenis ke tio ne plu eblos. Tiom da landoj eldonas 
tiom da poŝtmarkoj... 

Kaj alia problemo estas ke kelkaj landoj ne nur eldonas 
poŝtmarkojn por pagi poŝtajn servojn, sed per vere abun- 
da eldonado klopodas kolekti monon... per la kolektantoj 
kiuj tiel arde deziras kompletigi sian kolektaĵon. 

Rimedo kontraŭ tio estas limigi la kolektadon al speciala 
temo: ekz. nurmarkoj pri Skoltado, pri Spacveturado, aŭ, 
inter ni, pri Esperanto. 

Nun tamen aperis nova minaco: ĉe multaj poŝtservoj ĉiu 
per ioma krompago povas mendi propran poŝtmarkon. 
Ĉu ankoraŭ nun eblas kompletigi sian kolektaĵon...? Mi 
dubas. Ĉi-jare tiel aperis ĉe UEA poŝtmarko por memorigi 
Ivo Lapenna, kaj dua por memorigi la 150-jaran jubileon 
de Zamenhof. (formato 3x4 cm, violkolora, nigra teksto) 
Mi opinias ke ili aspektas eble iom tradiciaj, sed tamen 
pli belaj ol la poŝtmarkoj, kiujn poŝtservo TNT nuntempe 
eldonas. Tiuj lasttempeja estas mirige malbelaj... 


Ankaŭ la Esperanto-asocio HIRUNDO en TIENEN, Bel- 
gio en aprilo 2009 eldonis sian propran poŝtmarkon, 
laŭ ideo de Pieter Devvever kun portreto kiun desegnis 
Georges Bollens. Mirige estas ke mankas la valor-in- 
diko...? (formato (48+24) x 27 mm. Verda kaj ruĝa). 


SKOLTA ESPERANTO-LIGO: 

Nova retpaĝaro. 

Dum la semanjfino de la 30-a oktobro ĝis 
la 1-a de novembro kelkaj membroj de 
SEL kunvenis en Bruselo, por prepari no- 
van kaj modernan ret-paĝaro pri la Ligo. 
Kunvenis por tio Fabien Tschudi el Fran- 
cio, Volker Schlŭter el Germanio, en la hejmo de la Ĝen. 
Sekretario Guido Ricci, italo, kiu laboras ĉe la Eŭropa 
Parlamento. Pro speciala invito ankaŭ ĉeestis la iama 
ĝen. sekretario kaj honora membro de SEL Ko Hammer 
kun sia edzino. 

Dum kelka tempo telefone partoprenis ankaŭ Jaroslav 
Fotyga el Pollando. 



Estis klare ke SEL disponas pri kelkaj lertaj kaj spertaj 
retistoj, kaj baldaŭ ekhavos bonegan ret-paĝaron. La 
Ligo vere bonfartas, ĉefe aktivas per interreto, kie ankaŭ 
regule eldoniĝas la Liga revuo “La Skolta Mondo”. 

Vidu: <www.esperanto.org/skolta/>. 

HERZBERG: ESPERANTO-URBO. 

Ne ekzistas kareso sen intereso. 
(el: Proverbaro, de Zamenhof) 

Ĉagrene oni en Herzberg vidis, ke turistoj ofte iras al 
apudaj urboj anstataŭ al Herzberg. Bedaŭrinde, ĉar ili 
loĝas en hoteloj, vizitas restoraciojn kaj volonte butiku- 
mas. Ili donas laboron kaj do enspezojn. 

Por plibonigi la situacion oni elektis rimedon, kiu vere po- 
vas feliĉigi nin: ili adoptis Esperanton kiel lingvon de la 
urbo. 

Antaŭ duona jaro, kiam majo transiris al junio, estis gran- 
da festo, al kiu oni invitis esperantistojn el la tuta mondo. 
Kiom da ili partoprenis? 

Malfacila estas la respondo. Komence ĉeestis ĉ. 100, kaj 
tio kreskis al 400, sed jam tuj poste la nombro malkreskis 
kaj fine restis nur 30, 40 da ili. 

La etoso estis bona, la urbestro eĉ iom lernis nian lingvon 
kaj povis saluti Esperantlingve. Poste li eĉ vizitis la Uni- 
versalan Kongreson en Rotterdam. 

Kees Ruig tiel entuziasmiĝis ke li verkis kaj komponis 
himnon por la urbo, kun la espero ke okaze de ĉiu posta 
evento oni aldonu strofon. Komprenebe li prezentis ĝin 
kun akordiona muziko. 

La sekretariino de la urbestro poste sendis al li dank- 
leteron, ornamitan perfiera rubando: “. . . die Esperanto- 
Stadt, / la Esperanto-urbo”. Sed strange: ĉi tiu internacia 
kelkfraza letero estas.... en la germana lingvo. 

JKH. 

LANEDERLANDAJ INSTRUISTOJ KUNVENIS 

La Nederlanda ILEI-Sekcio, NGGE, okazigis la 17-an de 
oktobro 2009 sian tradician Studotagon. 

Ĉi-jare la temo estis ‘Ludoj por instrui E-kulturon’. La 
ĉefpreleganto estis S-ino Ana Montesinos de Gomis, his- 
pandevena esperantisto el Britio. Ŝi vigle prezentis diver- 
sajn ludojn kaj lasis al la partoprenantoj la eblon mem 
ludi portesti la materialon. 

En la posttagmezo okazis telekonferenco kun la ĝemela 
ILEI-Sekcio en Kubo. Tiam la prezidanto de Kuba E-Aso- 
cio kaj estrarano de ILEI S-ro Julian Hernandez Angulo 
prezentis la situacion pri instruado de Esperanto en Kubo 
kaj varbis por la diversaj eventoj okazontaj en la venonta 
jaro en Kubo (ILEI-Konferenco, UK kaj IJK). 

Plie, la NGGE-prezidanto, S-ro Rob Moerbeek, prezentis 
novajn eldonaĵojn speciale emfazante tiujn, kiuj iel pri- 
traktas Kubon aŭ estas eldonitaj tie. 

La Studotago okazis en la sidejo de la Centra Oficejo de 
UEA. 

Atilio ORELLANA ROJAS, NGGE-sekretario 

KOMUNIKO DE 

INTERNACIA ESPERANTO-INSTITUTO: 
GRAVAJ ŜANĜOJ ĈE IEI. 

La 1-an de junio 2009 Edwin Burg demisiis kiel lEI-estra- 
rano. Dum 1978-1988 li volontule kaj plentempe laboris 
kiel oficejestro en la Andreo-Cseh-Domo en Hago. En 
1995 li eniris en la estraron de IEI kaj eminente okupis 
sin pri la branĉo ‘publikaj rilatoj’. Post sia 84-jariĝo en 
marto li decidis demisii el tiu funkcio. 

La nuna estraro konsistas el Ed Borsboom (prezidanto), 
Kees Bos (sekretario), Piet Buijnsters (kasisto) kaj Toon 
VVitkam (teĥnologio). 

Ekde la 6-a de okt. 2009 Atilio Orellana Rojas ne plu labo- 
ras por IEI kaj li estas forlasinta la Andreo-Cseh-Domon. 
Neniun taskon kiel i.a. kursoj, seminarioj kaj ekzamenado 
rilate al IEI ekde tiu dato li rajtas plenumi en la nomo de 
aŭ sub aŭspicio de Internacia Esperanto-lnstituto. Aliaj 
transprenos tiujn taskojn. 

Pluaj informoj kaj kontakto: <www.iei.nl> aŭ 
<iesperanto@versatel.nl> aŭ 070-3556677. 

Paperaj poŝtaĵoj nur (ĉar lEI-poŝtkesto ne ekzistas) al 
Riouwstraat 172, 2585 HW Den Haag. 

Kees Bos, Estraro IEI. 

"E-VID-E-NT-E” 

JAM KVARFOJE MISIIS EN 2009! 

Kia mi epitetu la kvaran mision, kiun Fondaĵo Evidente, 
jam 43 jarojn senlace batalanta kontraŭ nenecesa vid- 
handikapeco, ĉi-jare iniciatis? Ĉu benita, sukcesa, kon- 
tentiga, esperiga? Sendube mi unualoke menciu, ke nia 
bona lingvo ludis en ĝi ŝlosilan rolon. Kial? Ĉar du aktivaj 
esperantistoj, Anatolij Masenko kaj Viktor Podoljan, rolis 
kiel perfektaj kontaktpersonoj. Ili aranĝis efikan agadpro- 
gramon, kiu malblinde gvidis nin al diversaj lokoj kaj cel- 
grupoj. Kompreneble ni havis agrablan renkontiĝon kun 
gesamideanoj. 

Responde al oficiala invito de la Tutrusia Socia Unuiĝo 
de Handikapitoj (TSUH) kaj la Rusia Esperanta Asocio 
de Nevidantoj (REAN) en Kislovodsk, la 5-an de okto- 
bro flugis al Norda Kaŭkazio Jacgues Tuinder, kiun 


akompanis la belga kaj nederlanda optometroj Johan 
Hoet kaj Jeroen Mulder. Ili ĝuis neimiteblan gastamon 
(manon, panon, banon, bonvenon kombine kun lito) en 
la Kislovodska kaj Georgievska blindulejoj, kie ili servis 
al multegaj lernantoj kaj instruistoj. Mi emfazu ke Anatolij 
Masenko, estrarano de Ligo Internacia de Blindaj Esper- 
antistoj (LIBE), dum 43 jaroj docentis pri matematiko kaj 
instruis Esperanton. 

La teamo laboris en la Centro de la Asocio de Vid- 
handikapitoj en Pjatigorsk, en la institutoj por vidhandika- 
pitaj infanoj en Kislovodsk kaj Georgievsk, en la fama 
Kislovodska Medicina Centro por viddifektitoj, kiuj pre- 
parassin porprofesioj kiel masaĝisto, fizioterapiisto, k.s., 
en Rekapabligejo por divershandikapitoj en Essentuki, 
en maljunulejoj ktp. Same kiel en Kaliningrad (novem- 
bro 2008), ni ne sukcesis mezuri okulojn de malliberuloj 
en prizono, ĉar la justicministro tion ne aprobis, juĝante, 
ke al eksterlandanoj oni donu enirpermeson nur kondiĉe, 
t.e. ke ili antaŭe faru krimon. . . Entute ni vidis pli ol 1700 
okulojn. Al multaj ni povis servi per novaj aŭ pli bonaj 
okulvitroj. Kiel ĉiam ni konstatis ke abundas katarakto kaj 
glaŭkomo. Ni vidis dekojn da operacieblaj pacientoj, sed 
laŭdire pasivas okulistoj. 

De la rusaj ambasadejoj en Antverpeno kaj Hago ni 
ricevis senpagajn vizojn. Kvankam la nederlanda Min- 
istro por Eksterlandaj Aferoj ankoraŭ ĉiam donas nega- 
tivan vojaĝkonsilon ke oni prefere ne vizitu Kaŭkazion, 
ni nenie spertis signojn de perforto, konfliktoj, ebrieco, 
neregulaĵoj. Ni sentis nin en bonaj manoj de varmaj 
geamikoj, kiuj fidele kaj modele asistis, konsilis kaj zor- 
gis. Ni tute ne komprenis, ke nia registaro en la tagoj de 
la (danke al la ĉielo finiĝinta) Malvarma Milito devigis nin 
‘timi la rusojn’! Tiajn rusojn ni tute ne renkontis. . . 

Danke al la fakto, ke Fondaĵo Evidente havas elstaran 
ambasadoron en la persono de Bram Bol, pliamplikiĝas 
ade kaj ade niaj aktivaĵoj. Atendatas aŭ survojas invitoj el 
jenaj landoj: Eritreo, Kongo, Latvio, Maŭritanio, Rumanio, 
Rusio kaj Togolando. Tio estu signalo al ‘nia diligenta ko- 
legaro’ iom kontribui al la batalo kontraŭ daŭre kreskanta 
vidhandikapeco en grandaj partoj de nia mondo. 



Koran dankon al Jeroen kaj Johan, Anatolij kaj Viktor, al 
afablaj sponsoroj kaj ĉiuj, kiuj faris nian mision neforges- 
ebla evento! 

Jacques Tuinder, prezidanto de E-vid-E-nt-E. 

< www.stichtingzienderogen.nl > 
Fondaĵo Evidente, Henegouwenlaan 35, 1966 RH 
Heemskerk // Bankkonto 10 20 100, 
Stichting Zienderogen, Heemskerk. 

